b'\n_START_ARTICLE_\nAlexis Th\xc3\xa9r\xc3\xa8se Petit\n_START_SECTION_\n\xc5\xbdivljenje in delo\n_START_PARAGRAPH_\nPetit je bil \xc4\x8dude\xc5\xbeni otrok. \xc5\xbde desetleten se je hotel vpisati na \xc3\x89cole Polytechnique, vendar so bila pravila tak\xc5\xa1na, da so lahko \xc5\xa1tudirali le od \xc5\xa1estnajstega leta naprej, in je moral po\xc4\x8dakati pet let. Tako je leta 1809 diplomiral na \xc3\x89cole Polytechnique, kjer je kasneje kot profesor fizike med letoma 1815 in 1819 nasledil Hassenfratza. Leta 1811 je \xc5\xbee kot u\xc4\x8ditelj doktoriral z izjemno nalogo o kapilarnosti._NEWLINE_Leta 1819 je skupaj z Dulongom odkril Dulong-Petitov zakon o specifi\xc4\x8dni toploti kovin. Zakon je imel nekaj izjem in ga niso v celoti razumeli, dokler ga niso obravnavali s prijemi kvantne mehanike, \xc5\xa1e posebej Einstein leta 1907 in Debye leta 1912. Vendar je v tistem \xc4\x8dasu omogo\xc4\x8dil kemikom, da so lahko brez te\xc5\xbeav dolo\xc4\x8devali relativne atomske mase s preprostim merjenjem specifi\xc4\x8dnih toplot._NEWLINE_Umrl je zaradi posledic tuberkuloze in prezgodaj, da bi ga izvolili za \xc4\x8dlana Akademije znanosti (Acad\xc3\xa9mie des Sciences). Kot profesor fizike na \xc3\x89cole Polytechnique ga je nasledil Dulong._NEWLINE_Po njem se imenuje krater na Luni Petit.'